Adriana Baronová

Adriana Baronová, rod. Čálkovská (iný zápis mena: Ria, iný zápis rodného priezviska: Čalkovská; iný zápis priezviska: Barónová; * 3. november 1934, Zvolen† 18. november 1987, Žilina) bola herečka a bábkoherečka, členka Divadla Jonáša Záborského v Prešove (19581965) a Bábkového divadla v Žiline (19701987).

 Život 
Narodila sa v rodine zdravotnej sestry Kláry Čálkovskej, rod. Durdíkovej a Gustáva Čálkovského, pričom mala sestru učiteľku Vladimíru Púchovskú, rod. Čálkovskú.

Po zavŕšení štúdia herectva na divadelnej fakulte Vysokej škole múzických umení v Bratislave v roku 1958 sa stala členkou činohry Divadla Jonáša Záborského v Prešove (19581965). Stvárnila prevažne postavy mladších žien v hrách slovenských dramatikov ako napr. sestru Annu v Solovičovej Súhvezdí draka (1958), Milušku v Palárikovom Dobrodružstve pri obžinkoch, chyžnú Máriu v Záborského a Zborovjanovej Alžbete Báthoryčke (1958), Milicu v Kubániho Valgathe (1961) či Julku v Kákošovej Križovatke (1964). Uplatnila sa aj v svetovej klasike inscenovanej súborom, napr. ako obchodníkova dcéra Klárka v Goldoniovom Sluhovi dvoch pánov (1959), ako chyžná Duňaša v Čechovovom Višňovom sade (1960) či ako slečna z lekárne v Brechtovej komédii Pán Puntila a jeho sluha Matti (1963).

Následne v rokoch 19651970 pracovala ako vedúca oddelenia estetiky Domu pionierov a mládeže v Dolnom Kubíne. Do divadla sa vrátila ako členka Bábkového divadla v Žiline, kde pôsobila v rokoch 19701987. Ako bábkoherečka stvárnila viacero rozprávkových a zvieracích postáv, pričom k jej vrcholným výkonom patrí kreácia Klaviristka s animovanou hrou na dvoch klavíroch v Princezne s ozvenou Vlasty Pospíšilovej (1979) a postava Tuláčky v Kvapilovej Púpavienke (1983). Taktiež režírovala bábkovú hru Petruška a baba Jaga Věry Provazníkovej s premiérou 10. apríla 1987 a 37 reprízami a ako asistentka réžie sa podieľala na tvorbe hry Zahrajte sa s nami dramaturga a režiséra Josefa Mokoša, ktorá mala premiéru 12. septembra 1986 a 74 repríz.

 Osobný život 
Zosobášila sa s maliarom Karolom Baronom (* 19392004), s ktorým mala jednu dcéru.

 Referencie 

 Externé odkazy 
 Adriana Barónová, rod. Čalkovská vo Virtuálnej databáze slovenského divadla Divadelného ústavu

Kategória:Osobnosti zo Zvolena
Kategória:Slovenské herečky
Kategória:Slovenskí bábkoherci
Kategória:Členovia Divadla Jonáša Záborského
Kategória:Absolventi Divadelnej fakulty Vysokej školy múzických umení